ഇന്ധന വില വര്ധന: കൂച്ചുവിലങ്ങിട്ട് ഒറ്റയാള് പ്രതിഷേധം വാഴക്കുളം: ക്രമാതീതമായ ഇന്ധനവില വര്ധനയില് വേറിട്ട ഒറ്റയാള് പ്രതിഷേധം. വാഴക്കുളം പാലാട്ട് തങ്കച്ചനാണ് പ്രതിഷേധം നടത്തിയത്. അനിയന്ത്രിതമായി ദിവസംതോറും വര്ധിക്കുന്ന ഇന്ധന വില എല്ലാ തരത്തിലും ജനങ്ങളെ ദുരിതപ്പെടുത്തുകയാണെന്ന സൂചനയോടെ കറുത്ത വസ്ത്രം ധരിച്ച് ചങ്ങലയില് ബന്ധിതനായായിരുന്നു തങ്കച്ചന്റെ പ്രതിഷേധം. പാചകവാതക സിലിണ്ടറും കൈയിലെടുത്ത് ടയര് ചക്രം ഉരുട്ടി ചങ്ങലയിട്ട കാലുകളില് ഏന്തി നടന്ന് വാഴക്കുളം ടൗണിലാണ് ശ്രദ്ധക്ഷണിക്കല് സമരം നടത്തിയത്. കേരള ജനതയെ ഞെക്കിക്കൊല്ലുന്ന വിലക്കയറ്റം തടയുക, മനഃസാക്ഷിയില്ലാത്ത ഭരണാധികാരികളില്നിന്ന് മോചിപ്പിക്കുക തുടങ്ങിയ ആവശ്യങ്ങള് ഉന്നയിച്ച പ്ലക്കാര്ഡുകളും ശരീരത്തില് ചുറ്റിയിരുന്നു. വാഴക്കുളം ടൗണിന്റെ കിഴക്കേ അറ്റത്ത് കാര്മല് കവല മുതല് അഞ്ചാംമൈല് വരെയാണ് തങ്കച്ചന് ഒറ്റയാള് സമരം നടത്തിയത്.